ROBINS บวกเกือบ 5% เตรียมรับอานิสงส์มาตรการภาษีกระตุ้นเศรษฐกิจปลายปี
ROBINS บวกเกือบ 5% เตรียมรับประโยชน์มาตรการภาษีกระตุ้นเศรษฐกิจปลายปี ล่าสุด ณ เวลา 10.40 น. ราคาอยู่ที่ 63.50 บาท บวก 2.75 บาท หรือ 4.53% สูงสุดที่ 63.75 บาท ต่ำสุดที่ 61.25 บาท มูลค่าซื้อขายที่ 74.23 ล้านบาท โบรกฯ แนะ “ซื้อ” ชูเป้า 74 บาท คาดกำไร Q4/59 โตก้าวกระโดดหลังเข้าสู่ช่วง High Season
22 พ.ย. 2559

ผู้สื่อข่าวรายงานว่า ราคาหุ้นบริษัท ห้างสรรพสินค้าโรบินสัน จำกัด (มหาชน) หรือ ROBINS ณ เวลา 10.40 น. ราคาอยู่ที่ 63.50 บาท บวก 2.75 บาท หรือ 4.53% สูงสุดที่ 63.75 บาท ต่ำสุดที่ 61.25 บาท มูลค่าซื้อขายที่ 74.23 ล้านบาท 
 
ผู้สื่อข่าวรายงานว่า กระทรวงการคลังเตรียมเสนอมาตรการภาษีเพื่อกระตุ้นเศรษฐกิจในช่วงปลายปีนี้ ได้แก่ มาตรการลดหย่อนภาษีเงินได้บุคคลธรรมดาเพื่อสนับสนุนการท่องเที่ยวอีกไม่เกิน 15,000 บาท เพิ่มเติมจากปกติที่ลดหย่อนได้ 15,000 บาท , มาตรการลดหย่อนภาษีเงินได้บุคคลธรรมดาจากการซื้อสินค้าและบริการไม่เกิน 15,000 บาท และ ยกเว้นภาษีเพื่อสนับสนุนการซื้อสินค้าประเภทเครื่องสำอางและน้ำหอม (Shopping paradise) คาดว่าระยะเวลาของทั้ง 3 มาตรการจะอยู่ที่ประมาณ 2 สัปดาห์, 1 สัปดาห์ และ 2 เดือนตามลำดับ
ด้าน บล.เอเชีย เวลท์ ระบุในบทวิเคราะห์ฯว่า โปรโมชั่นเพื่อกระตุ้นการใช้จ่ายช่วงสิ้นปี ทางรัฐบาลเตรียมร่วมกับผู้ค้าปลีกและผู้ค้าส่ง ซึ่งรวมถึงผู้ประกอบการห้างสรรพสินค้าและซูเปอร์มาร์เก็ตต่างๆ เพื่อเสนอโปรโมชั่นพิเศษเพื่อกระตุ้นการใช้จ่ายของผู้บริโภคและเศรษฐกิจในช่วงเดือนสุดท้ายของปี ตัวอย่างของโปรโมชั่นดังกล่าวประกอบด้วยการลดราคาสินค้าบางรายการถึง 80% (Bangkok Post) คาดปัจจัยนี้น่าจะเอื้อประโยชน์กับผู้ประกอบการอย่าง ROBINS 
ขณะที่บล.เออีซี ระบุในบทวิเคราะห์ แนะนำ “ซื้อ” ราคาเป้าหมายที่ 74 บาท โดยมีมุมมองเชิงบวกต่อ ROBINS โดยช่วงไตรมาส 4/59 คาดกำไรยังเป็นพีคของปีนี้หลังเข้าสู่ High Season และได้อานิสงส์จากประชาชนออกมาซื้อเสื้อผ้าสีสุภาพ ขณะที่ในระยะยาวคาด ROBINS จะมีศักยภาพทำกำไรที่ดีขึ้นตามลำดับ หลังทยอยรับรู้ความสำเร็จในการเพิ่มสัดส่วนยอดขายสินค้าแบรนด์ตัวเองและแบรนด์ต่างประเทศที่มีมาร์จิ้นสูง อีกทั้งแผนเปิดสาขาใหม่รูปแบบ LifeStyle Mall (มีพื้นที่ให้ร้านค้าเช่า) คาดจะช่วยหนุนยอดขายรวมและรายได้ค่าเช่าให้เพิ่มขึ้นอย่างมีนัยสำคัญ ดังนั้นฝ่ายวิจัยจึงคาดปี 2559 ROBINS จะมีกำไรสุทธิ 2,557 ล้านบาท โต 18.8%YoY และโตต่อ 13.7%YoY ในปี 2560
ทั้งนี้ฝ่ายวิจัย แนะนำ “ซื้อ” ราคาเป้าหมายที่ 74 บาท หลังประเมินว่าในระยะยาว ROBINS จะมีศักยภาพเติบโตที่ดีจากกำลังซื้อที่ดีขึ้นและไลฟ์สไตล์ที่เปลี่ยนไปของคนต่างจังหวัด อีกทั้งยังมีโอกาสเก็บเกี่ยวผลลงทุนจากการมีแผนขยายสาขาต่อเนื่อง อีกทั้งราคาหุ้นยังมี Upside 29.3% จากมูลค่าพื้นฐานปี 2560 (อิงวิธี DCF) ที่ 74 บาท และคาดให้ Div. Yield ปีนี้ราว 2.3%